วันนี้ขอเสนอคาเฟ่เล็กๆที่มีแมวเป็นจุดขาย คนรักแมวหรือคนกลัวแมว(อย่างเรา)ก็ไปได้ ร้าน Purr Cat Café อยู่ในซอยสุขุมวิท 53 หรือซอยไปดีมาดี เดินเข้าซอยมาสัก 600 เมตรได้ ร้านอยู่ซ้ายมือติดกับร้าน Corner 43 เท่าที่เห็นมีที่จอดรถจอดได้แค่ 3 คัน แนะนำว่าถ้ามากันตั้งแต่ร้านเปิดได้ก็สมควรอย่างยิ่ง เพราะข้างในมีโต๊ะแค่ประมาณ 10 โต๊ะ ไม่กี่ชั่วโมงคนก็ล้นนั่งรอคิวกันหลายกลุ่มเลย ก่อนเข้าร้านเราต้องเปลี่ยนรองเท้า ล้างมือด้วยน้ำและแอลกอฮอลล์ตามกฎที่ทางร้านตั้งไว้ เพื่อความสะอาดและปลอดภัยของทั้งแมวและตัวลูกค้าเอง แต่กฎที่เห็นว่าค่อนข้างเข้มเห็นจะเป็น “ห้ามอุ้มแมว” ที่ถ้าหากว่าไม่ทำตามก็ต้องโดนปรับกันเลย เรามาดูขนมที่สั่งกันวันนี้ดีกว่า...

Milk Pudding พุดดิ้งนมนุ่มๆเย็นๆ หวานไม่แรงมาก ราดนมหน่อยก็เพิ่มความอร่อยเข้าไปอีก

Purr Cat Brownie บราวนี่ช็อคโกแลตที่ทำเป็นรูปหน้าแมว น่ารักมากแถมรสชาติก็อร่อยไม่แพ้หน้าตา กินคู่กับวิปครีมและไอศครีมที่เลือกรสได้ทั้งรสนม ช็อคโกแลต หรือชาเขียว แต่เราแอบอยากให้บราวนี่ชิ้นใหญ่กว่านี้อีกนิดนึงน่าจะดีนะ

มักกะนีอบชีส เป็นหนึ่งในอาหารคาวไม่กี่อย่างของทางร้าน เสิร์ฟมาในถ้วยเล็กแต่รสชาติไม่ได้เล็กตามเลยนะ ชีสเข้มข้นมาก เรียกว่าทานตอนร้อนๆนี่อยากจะเบิ้ลเลย

ส่วนเครื่องดื่มสั่งเป็นชาเย็นและอเมริกาโน่ ไม่ได้โดดเด่นอะไรมาก รสชาติกลางๆ

มื้อนี้หมดไป 600 กว่าบาท กับเวลา 2 ชม.แห่งความสุข เรียกว่านั่งเพลินจนไม่อยากเช็คบิล โดยสรุปเราว่าอาหารร้านนี้ไม่ได้อร่อยเว่อร์ถึงขนาดว่าต้องดั้นด้นมากินนะ แต่มันมีกิมมิคในแต่ละจานที่เพิ่มความเป็นเอกลักษณ์ของร้าน เช่นการตกแต่งขนมเป็นหน้าแมวเหมียวน่ารักๆ บวกกับบรรยากาศร้านสบายๆ พนักงานดูแลดี มีน้องแมวเดินโฉบไปโฉบมา หรือบางตัววิ่งไล่กันทั่วร้าน ก็ทำให้ร้านนี้เป็นอีกร้านนึงที่ไม่ควรพลาดนะ
